**Udruga privatnih iznajmljivača i osoba povezanih s turizmom Bjelolasica-Jasenak**

**Vrelo 129G, Jasenak objavljuje**

**Natječaj**

za izradu logotipa Udruge

**PREDMET I SVRHA NATJEČAJA**

Predmet ovog natječaja izrada je logotipa novoosnovane *Udruge privatnih iznajmljivača i osoba povezanih s turizmom Bjelolasica – Jasenak* sa svrhom upotrebe na svim online i drugim promidžbenim materijalima (plakati, letci, brošure, internet stranica, mobilna aplikacija, turističke oznake i ostalo).

**OPĆI UVJETI NATJEČAJA**

Javni natječaj upućuje se učenicima **turističkih, informatičkih, dizajnerskih i srodnih usmjerenja.**

Svaka fizička osoba može prijaviti više od jednog prijedloga idejnog rješenja novog logotipa Udruge

**SMJERNICE ZA IZRADU LOGOTIPA UDRUGE**

S ciljem ujednačavanja prijavljenih rješenja, ponuditeljima se daju sljedeće smjernice za izradu prijedloga rješenja logotipa:

a) iz rješenja mora se prepoznati vizualni identitet kraja u kojem djeluje udruga (lik lasice, planinski krajolik i sl.), djelatnost Udruge te mora sadržavati tekst *Udruga Bjelolasica*

b) mogu se koristiti bilo koje boje ili kombinacije boja;

c) poželjno je koristiti alate za grafičko oblikovanje, ali idejno rješenje može biti u bilo kojem alatu, s time da se pobjednik natječaja obvezuje napraviti logo u alatima poput *Adobe Photoshop*, *InDesign* i sl., odnosno u alatu koji je pogodan za izvedbu loga na različitim materijalima i u različitim veličinama

d) prijedlog rješenja mora biti kreativan, jedinstven i jednostavan i pratiti suvremene trendove u dizajnu.

**PRAVILA NATJEČAJA**

* Idejno rješenje loga mora biti originalni rad natjecatelja/ice.
* Svaki natjecatelj/ica može prijaviti najviše tri ideje za logo.
* Idejno rješenje ne smije iskorištavati niti uvrijediti ničija svjetonazorska, spolna, vjerska, kulturna, politička, nacionalna ili druga opredjeljenja.
* Predloženi radovi se ne vraćaju. Autorska i druga prava za izabrani rad pripadaju Udruzi.
* Isplatom naknade za autorska prava u iznosu od 500,00 kn za logo autoru, Udruga je izvršila sve obveze glede autorskih prava prema autoru te stekla pravo reproduciranja umjetničkog djela za svoje potrebe  u svim sljedećim godinama i u svim oblicima (crtež/crno – bijelo/u boji) bez  obveze isticanja imena autora.
* Idejno rješenje treba dostaviti organizatoru natječaja u PDF ili JPEG formatu s naznačenim specifikacijama izrade (boja, oblik, format). Natječaj je otvoren do 23. veljače 2018. Radovi pristigli nakon 23. veljače 2018. neće se razmatrati.
* Udruga zadržava pravo da između pristiglih radova na natječaj ne izabere pobjednički rad te da poništi natječaj, ako ocijeni da niti jedan rad ne ispunjava zadane kriterije.

Radovi se šalju isključivo elektroničkom poštom na adresu udruga.bjelolasica@gmail.com

U elektroničkoj poruci potrebno je navesti: ime i prezime predlagatelja, datum rođenja, adresa. Pobjednika natječaja izabrat će stručno povjerenstvo koje će odrediti Udruga. Rezultati natječaja bit će objavljeni najkasnije do 24. ožujka 2018. Obavijest o rezultatu natječaja bit će objavljena na stranici Udruge [www.udruga-bjelolasica.com](http://www.udruga-bjelolasica.com)

U slučaju dodatnih pitanja, obratiti se putem elektroničke pošte s naznakom predmeta „Javni natječaj - logotip Udruge“.

 Predsjednica Udruge

 Laura Nazor